03/05/2017 | Administración LocalMunicipal
Ames
Bases reguladoras do Programa de Vivendas Baleiras do Concello de Ames

ANUNCIO Bases reguladoras do Programa de Vivendas Baleiras do Concello de Ames Mediante decreto da Alcaldía 939/2017 aprobáronse as bases reguladoras do Programa de Vivendas Baleiras do Concello de Ames, así como os seus catro correspondentes anexos. Publícanse a continuación para o seu xeral coñecemento na súa integridade, a efectos da súa entrada en vigor e para o inicio do desenvolvemento do citado programa. Ames, 24 de abril de 2016 O alcalde José M. Miñones Conde É obxecto das presentes bases a regulación dos aspectos materiais, persoais, formais e procedimentais do Programa de Vivendas Baleiras do Concello de Ames implantado no mesmo mediante acordo plenario de 30 de xuño de 2016, e que se desenvolverá de conformidade co acordo de adhesión ao Convenio de colaboración entre o IGVS e a FEGAMP para o desenvolvemento de dito programa no ámbito do Plan Galego de Rehabilitación, Aluguer e Mellora do Acceso á Vivenda 2015 – 2020 (Plan RehaVIta) aprobado no mesmo acordo antes indicado e asinado o día 12 de setembro de 2016. TÍTULO I. INCORPORACIÓN DE VIVENDAS AO PROGRAMA DE VIVENDAS BALEIRAS CAPÍTULO I.- CARACTERÍSTICAS E POSTA A DISPOSICIÓN DAS VIVENDAS Artigo 1.- Condicións e características das vivendas 1. Para a súa incorporación ao Programa de Vivendas Baleiras as vivendas deberán reunir como mínimo as seguintes características: a. Ter a consideración de vivenda libre ou non estar sometida a ningunha limitación para arrendala derivada da súa cualificación como vivenda protexida. b. Non ter cargas que impidan o seu arrendamento, e carecer de limitacións por razóns de legalidade urbanística. c. Estar desocupada e susceptible de uso, cando menos, desde o momento da solicitude de incorporación ao programa. d. Reunir as condicións esenciais de habitabilidade e idoneidade para o seu arrendamento. e. Estar de alta nos subministros básicos de auga, lixo, gas e /ou electricidade ou susceptible de estalo no momento da formalización do contrato de arrendamento e estar ao día no pagamento dos correspondentes recibos.2. As vivendas poderanse arrendar con ou sen mobles, pero, en calquera caso, deberán contar con instalación de auga quente, con cociña equipada con mobiliario e electrodomésticos básicos, entendéndose por tales cociña con forno incorporado e lavadora.3. Poderán incorporarse ao programa calquera tipo de vivendas que reúnan as condicións sinaladas nos apartados anteriores sexa cal sexa a súa tipoloxía edificatoria (residencial colectiva nun edificio en réxime ou non de propiedade horizontal; vivenda unifamiliar; complexo inmobiliario; etcétera). 4. Non será preciso que a vivenda se atope inscrita no censo de vivendas baleiras da C. A. De Galicia creado e regulado polo Decreto da Xunta de Galicia 17/2016 de 18 de febreiro (DOGA do 26 de febreiro de 2016) 5. No programa non se admitirán vivendas que non reúnan as condicións, requisitos e características sinaladas neste artigo. Tampouco se admitirán as solicitudes de incorporación daquelas vivendas nas que a criterio do Concello concorra algunha das seguintes circunstancias: ter un entorno que as faga dificilmente alugables, en atención á situación, ás características ou ás condicións de accesibilidade da vivenda ou do edificio ao que pertenza; ou cando para reunir as condicións esenciais de habitabilidade e idoneidade sexa necesario a realización de obras que requiran un prazo de execución estimado superior a tres meses. Artigo 2.- Renda taxada O prezo da renda do aluguer das vivendas incorporadas ao Programa de Vivendas Baleiras non poderá ser superior á 300€. Aos efectos de determinarse o prezo das vivendas de superficie menor a 90 m 2 seguiranse os seguintes criterios: · Para efectos de determinar dito prezo máximo, establécese unha superficie máxima computable das vivendas de 90 metros cadrados. · Entenderase que dito prezo máximo inclúe os anexos, rocho e garaxe, que xunto a vivenda sexan obxecto do contrato de arrendamento. · Deste xeito, o prezo máximo por metro cadrado destas vivendas será de 3,33 € sempre que a vivenda dispoña de rocho e garaxe. En caso contrario, poderase minorar este prezo máximo nun 8% cando careza de garaxe e nun 2% cando careza de rocho. · Para fixar o importe da renda, tamén se poderá ter en conta os prezos medios de mercado da zona onde este situada a vivenda, se se acredita que estes son inferiores os obtidos mediante a aplicación do previsto neste artigo. · Prezo máximo de renda por vivenda: Artigo 3.- Posta a disposición das vivendas 1. A posta a disposición das vivendas para o seu arrendamento no marco do Programa de vivendas baleiras, realizarase de forma voluntaria polos seus titulares.2. A posta a disposición implicará o compromiso de arrendar a vivenda no marco do Programa de vivendas baleiras por un prezo non superior á renda taxada.3. A duración da posta a disposición da vivenda será de tres anos, contados a partir da data de inicio dos efectos do primeiro contrato de arrendamento que se subscriba no marco do programa. CAPÍTULO II.- PROCEDEMENTO DE INCORPORACIÓN DE VIVENDAS Artigo 4.- Solicitude de incorporación de vivendas ao Programa de vivendas baleiras 1. Poderán solicitar a incorporación ao Programa de vivendas baleiras as persoas titulares das vivendas que cumpran os requisitos e condicións esixidas no artigo 1 das presentes bases así como as persoas físicas e xurídicas que acrediten a disposición de uso das mesmas e/ou estean habilitados para a formalización de contratos de aluguer das mesmas.2. O prazo para a presentación de solicitudes estará aberto de xeito permanente para facilitar a máxima participación no programa. Por resolución da persoa que ostenta a titularidade da alcaldía ou persoa que ostente as competencias en materia de vivenda, por delegación de aquel, poderase acotar temporalmente un prazo dentro do ano natural para a presentación de solicitudes; ampliar o mesmo e pechalo con antelación á data inicialmente prevista en función de que se acaden ou non un número de vivendas estimadas suficientes para o seu arrendamento nun determinado período ou na correspondente anualidade. As resolucións de modificación ou de peche do prazo de presentación de solicitudes publicaranse no Boletín Oficial da Provincia, no taboleiro de anuncios do concello ou na sede electrónica municipal.3. As solicitudes para a incorporación de vivendas dirixiranse ao concello e presentaranse no modelo normalizado de solicitude que figura como ANEXO I a estas bases, nas oficinas de rexistro do concello.4. Xunto coas solicitudes deberá presentarse a seguinte documentación: a. NIF da persoa titular da vivenda, ou quen dispoña dun dereito xurídico para efectuar o contrato de arrendamento. b. Relación de persoas titulares da vivenda. c. Nota simple informativa, actualizada, con indicación de cargas expedida polo Rexistro da Propiedade. d. Último recibo do Imposto de Bens Inmobles (IBI) da vivenda e, no seu caso, do rocho e/ou garaxe obxecto de arrendamento, ou certificación da referencia catastral. No seu defecto, referencia catastral do inmoble ao que pertenza a vivenda ou a solicitude de declaración catastral xunto coa documentación que permita a identificación da vivenda. e. Descrición das características da vivenda e inventario de electrodomésticos e, no seu caso, mobles dos que dispoña a vivenda. f. Declaración responsable de que non existen procedementos administrativos ou xudiciais en curso que afecten á vivenda ou a súa titularidade. g. Declaración responsable de que a vivenda non ten cargas que impidan o seu arrendamento e que carece de limitacións por razón de legalidade urbanística; así como de que a vivenda está desocupada e susceptible de uso. h. Declaración responsable de estar ao día no pagamento dos recibos de auga, luz, gas e lixo. i. Declaración responsable do compromiso de poñer a disposición do Concello a vivenda durante tres anos, a contar dende a data de formalización do primeiro contrato, para o seu arrendamento no marco do Programa de Vivendas Baleiras. A permanencia no programa non se prolongará máis alá deste período de tres anos, por causa de sucesivos contratos de arrendamento. Artigo 5.- Inspección Técnica 1. Unha vez completa e correcta a solicitude, o concello procederá á inspección técnica co obxecto da comprobación das condicións de habitabilidade e idoneidade da vivenda para o arrendamento, así como para a taxación da renda segundo o establecido neste acordo. Logo da visita de inspección elaborarase o correspondente informe técnico sobre o cumprimento das citadas condicións.2. Se a vivenda precisase obras e actuacións de reforma para reunir as condicións necesarias para o seu arrendamento no marco do Programa de Vivendas Baleiras, faranse constar no informe técnico. Do dito informe darase traslado ao titular da vivenda para que, no prazo de tres meses, realice as obras e actuacións recollidas no mesmo. Dito prazo poderá prorrogarse por un período non superior a dous meses, a petición previa de parte interesada e sempre que quede acreditada a concorrencia de causas imprevistas que xustifiquen a demora na execución das reformas. Cando na vivenda só se detecten defectos que requiran pequenas reparacións ou reposicións, o prazo para a súa realización será dun mes. A non realización das reformas ou reparacións nos prazos establecidos, será causa de denegación da incorporación da vivenda ao programa.3. Comunicada a finalización das obras e actuacións de reforma ou, no seu caso, das pequenas reparacións, realizarase unha nova visita de inspección para comprobar e verificar a súa execución emitíndose o correspondente informe. Artigo 6.- Proposta de incorporación e aceptación das condicións Unha vez comprobadas as condicións de habitabilidade e idoneidade da vivenda para o seu arrendamento, así como o cumprimento das demais características e requisitos establecidos neste acordo, elaborarase a proposta de incorporación ao Programa de Vivendas Baleiras, condicionada á aceptación das condicións recollidas na mesma para o seu posterior arrendamento. Na mesma, farase constar, entre outros, o resultado da inspección ou inspeccións realizadas, con indicación das características da vivenda, así como a renda taxada pola que se arrendará a vivenda no marco do Programa de vivendas baleiras. Artigo 7.- Declaración de “vivenda en réxime de arrendamento incorporada ao Programa de vivendas baleiras ” 1. Unha vez revisada a vivenda e considerada apta, procederase a súa declaración como ”vivenda en réxime de arrendamento incorporada ao Programa de Vivendas Baleiras”. Con carácter mensual comunicarase ao IGVS a relación de vivendas dadas de alta no programa, remitindo unha listaxe con todas elas, nos primeiros cinco días do mes seguinte ao da súa incorporación 2. A declaración será competencia da persoa que ostente a titularidade da Alcaldía, ou de quen a teña delegada e ostente as competencias en materia de vivenda.3. A incorporación da vivenda ao Programa de vivendas baleiras non outorgará ningún dereito económico, respecto á obtención das garantías previstas neste acordo, en tanto non se formalice o primeiro contrato de arrendamento. Artigo 8.- Causas de baixa das vivendas 1. Serán causas de baixa: a. Polo transcurso do prazo de posta a disposición de tres anos dende o primeiro contrato de arrendamento. b. Cando a vivenda quede desocupada por resolución do contrato de arrendamento a instancia ou por causa imputable ao arrendador ou ao arrendatario, no caso de que xa non dea tempo a asinar un novo contrato para o período fixado na cláusula quinta do convenio (isto é, con posteridade ao 31 de decembro de 2017). c. Por incumprimento das obrigas que lle corresponden como persoa propietaria ou arrendadora da vivenda, así como pola inobservancia dos compromisos e condicións derivados da incorporación da vivenda ao Programa de Vivendas Baleiras. d. Por tratarse dunha vivenda dificilmente alugable, entendéndose que concorre dita causa cando estando desocupada transcorran mais de nove meses sen formalizar un contrato de arrendamento, por falta de demanda. Así mesmo, procederá a baixa temporal no programa, cando a vivenda permaneza desocupada por obras. e. Cando a vivenda deixe de servir para o uso que se destina, por vicios ocultos, caso fortuíto ou forza maior, así como por calquera outra causa que xustifique a exclusión do programa. TÍTULO II. CONDICIÓNS PARA O ACCESO ÁS VIVENDAS INCORPORADAS AO PROGRAMA CAPÍTULO I.- DEMANDANTES DE VIVENDA EN RÉXIME DE ARRENDAMENTO INCORPORADAS AO PROGRAMA Artigo 9.- Requisitos das persoas demandantes de vivenda do Programa Entendese como unidade familiar ou de convivencia, ao conxunto de persoas que habitan e gozan dunha vivenda de forma habitual e permanente e con vocación de estabilidade, con independencia da relación que exista entre todas elas. Unha unidade de convivencia pode estar composta por varias unidades familiares, interesadas en acceder a unha vivenda en réxime de arrendamento incorporada ao Programa de vivendas baleiras. As unidades familiares ou de convivencia deberán reunir os seguintes requisitos: a) Ter uns ingresos entre 1 e 2,5 veces o IPREM, de acordo co prorrateo establecido no artigo 12. Excepcionalmente, poderá exceptuarse do cumprimento de acreditar o límite mínimo de ingresos cando se trate de situacións de emerxencia social que deberán ser singularmente avaliadas. En todo caso, deberase acreditar no expediente de adxudicación a percepción duns ingresos económicos mínimos ou de axudas, públicas ou privadas, que lles permitan facer fronte ás obrigas económicas que deriven do contrato de arrendamento. Nestes supostos, con carácter previo á adxudicación deberá revisarse a situación particular no seo da da Comisión de Seguimento prevista no convenio que deberá verificar a suficiencia de recursos para o pago da renda, elevando a proposta correspondente ao órgano municipal competente. Con carácter xeral, a renda que debe aboar a persoa inquilina non debe ser superior ao 30% dos seus ingresos, cuestión que deberá de quedar debidamente acreditada no expediente de adxudicación. b) Non ter a persoa solicitante nin ningún outro membro da unidade de convivencia unha vivenda en propiedade, a menos que non dispoña do seu uso e disfrute, nin do usufruto doutra vivenda en todo o territorio nacional, ou se trate dunha vivenda inadecuada ou insuficiente. Entenderanse como condicións de inadecuación ou insuficiencia as seguintes: 1) Presúmese inadecuados os edificios e vivendas que non teñan unha finalidade propiamente residencial e os que se atopen en situación de ruína, así como as vivendas que teñan deficiencias, non imputables á falta de mantemento por parte da persoa solicitante, que afecten de forma notoria á habitabilidade, debidamente acreditadas por técnico competente.2) Considerase que unha vivenda ten unha superficie insuficiente para a composición da unidade familiar cando a cada ocupante lle correspondan menos de 10 m 2 de superficie útil, non computándose para o efecto a correspondente a baños, corredores e tendais.3) Enténdese que unha vivenda é inadecuada por causa de mobilidade cando a súa configuración arquitectónica, distribución espacial, localización ou accesos supoñan unha grave perda de funcionalidade para a persoa membro da unidade familiar ou de convivencia con mobilidade reducida. c) Atoparse nunha situación persoal ou familiar que supoña unha dificultade para acceder a unha vivenda de alugueiro no mesmo municipio. d) Non ter parentesco por vínculo de matrimonio ou outra relación estable análoga, por consanguinidade ou adopción, ata segundo grado, coas persoas arrendadoras. e) Deberá quedar acreditado o grao de integración social. En concreto, non haberá antecedentes de ter incumprido reiteradamente as normas de convivencia. A estes efectos, poderán ser excluídas aquelas persoas que en virtude do informe emitido polos servizos sociais, conste que incumpriron reiteradamente as normas de comunidade. Artigo 10.- Colectivos prioritarios 1. Para o acceso ás vivendas en réxime de arrendamento incorporadas ao Programa de vivendas baleiras, terán a condición de colectivos prioritarios os seguintes: a) Unidades familiares ou de convivencia afectadas por procedementos de execución hipotecaria, sen necesidade de que exista unha resolución xudicial de finalización do citado procedemento xudicial. b) Unidades familiares ou de convivencia afectadas por un procedemento xudicial de desafiuzamento por impago de rendas da súa vivenda habitual. c) Unidades familiares ou unidades de convivencia con fillos menores así como familias numerosas e familias monoparentais con fillos a cargo. d) Unidades familiares ou de convivencia nos que existan mulleres vítimas de violencia de xénero, sempre que o documento acreditativo da situación de violencia fora adoptado ou emitido nos 6 meses inmediatamente anteriores á data de presentación da solicitude da vivenda. Así mesmo, será preciso que a orde de protección ou a medida cautelar estean vixentes. e) Unidades familiares ou de convivencia nos que existan persoas maiores de 65 anos ou persoas dependentes ou con discapacidade recoñecida igual ou superior ó 33 %, sempre que quede demostrado que formaban parte da unidade familiar con data previa ós 6 meses inmediatamente anteriores á data de presentación da solicitude de incorporación ó programa. f) Unidades familiares ou de convivencia nas que existan persoas que foran beneficiarias de axudas ao aluguer no marco de programas xestionados polo IGVS e que, unha vez vencido o período máximo de percepción das mesmas, permanezan nunha situación de desprotección ou especial vulnerabilidade. g) Unidades familiares ou de convivencia con dificultades para asumir o custo do arrendamento dunha vivenda e que foran privadas da súa vivenda habitual por danos sufridos nesta, derivados dunha circunstancia imprevisible e sobrevida, tales como incendios, inundacións, etc.2. A pertenza a un destes grupos acreditarase documentalmente ou mediante informe do servizos sociais do concello onde se atopa a vivenda ou onde resida a unidade familiar ou de convivencia ou calquera medio de proba válido en dereito que o acredite. Artigo 11.- Entidades sen animo de lucro Sen prexuízo do anterior, o concello tamén poderá adxudicar as vivendas incorporadas ao Programa de Vivendas Baleiras a aquelas asociacións e entidades sen ánimo de lucro para ser destinadas aos colectivos sinalados anteriormente. A estes efectos, as entidades deberán de inscribirse no programa coma demandantes. Artigo 12.- Determinación e ponderación de ingresos 1. Os ingresos da unidade de convivencia, determinaranse calculando o prorrateo mensual dos ingresos netos correspondentes a cada un dos seus membros durante os tres meses anteriores ao da presentación da solicitude.2. Aos ingresos familiares determinados consonte ao anterior aplicarase, en función do número de membros da unidade familiar, o coeficiente multiplicador corrector seguinte: - Familias de un membro: 1,00. - Familias de dous membros: 0,90. - Familias de tres membros: 0,80. - Familias de catro membros: 0,75. - Familias de cinco ou máis membros: 0,70. Artigo 13.- Renda máxima segundo nivel de ingresos As unidades familiares ou de convivencia que reúnan os requisitos e condicións establecidas neste acordo, poderán optar ás vivendas en réxime de arrendamento incorporadas ao Programa de vivendas baleiras cuxo prezo de renda mensual non sexa superior ao 30% dos seus ingresos, salvo nos casos excepcionais previstos neste acordo. Esta situación que deberá ser comprobada e certificada polo concello, quedará debidamente acreditada no expediente de adxudicación da vivenda. CAPÍTULO II.- REXISTRO MUNICIPAL DE SOLICITANTES DE VIVENDA Artigo 14- Solicitude de incorporación 1. Todas as unidades familiares ou de convivencia que queiran acceder a vivendas en réxime de arrendamento incorporadas ao Programa de vivendas baleiras deberán solicitalo ante o Concello.2. O Concello anotará nun rexistro municipal creado ao efecto, aos solicitantes asignándolles un numero de orde.3. Na adxudicación da vivenda terase en conta o citado número de orde, xunto coa necesidade de casar as características da unidade de convivencia coa das vivendas de alta no programa e a renda mensual. Poderá valorarse, tamén, a necesidade urxente de vivenda nos casos de emerxencia social.4. A solicitude realizarase no modelo que figura como Anexo II a este acordo e xunto con ela deberá presentarse debidamente a documentación sinalada no artigo seguinte.5. Calquera variación nas circunstancias persoais ou económicas da unidade familiar ou de convivencia que se produza con posterioridade á solicitude inicial de incorporación ao programa será comunicada de xeito oficial, mediante a achega da documentación que a acredite, aos efectos de que ter en conta e valorada coa puntuación que proceda nos procedementos de adxudicación que se celebren. Artigo 15.- Documentación 1. Xunto coa solicitude deberá acompañarse a documentación xeral e maila específica para determinados colectivos que se relacionan nos apartados 2 e 3 deste artigo.2. Documentación xeral: a) Acreditación dos ingresos netos correspondentes a cada un dos seus membros durante os tres meses anteriores ao da presentación da solicitude. b) Fotocopia do DNI ou NIE de todas as persoas membros da unidade familiar ou de convivencia; no caso de fillos menores de idade que non teñan DNI, fotocopia do Libro de Familia; e no caso de estranxeiros NIE.3. Documentación específica para determinados colectivos: a) Mulleres vítimas de violencia de xénero. Para a acreditación da dita situación deberá aportarse algún dos seguintes documentos: - Certificación da orde de protección ou medida cautelar, testemuño ou copia autenticada da secretaría xudicial da propia orde de protección ou medida cautelar. - Sentenza de calquera orde xurisdicional, que declare dita situación. - Informe do Ministerio Fiscal que indique a existencia de indicios de violencia. - Informe dos servizos de acollida. - Certificación e/ou informe dos servizos sociais e/ou sanitarios da Administración Pública Autonómica ou Local. - Calquera outro que se estableza legal ou regulamentariamente para a acreditación da dita situación. b) As familias numerosas: acreditación da condición de familia numerosa. c) As familias monoparentais con fillos: acreditación da citada condición. d) As persoas dependentes ou con discapacidade oficialmente recoñecida: certificación de dependencia ou discapacidade expedida polos correspondentes servizos da Consellería de Política Social. e) Persoas perceptoras de prestacións: certificación ou informe sobre a contía da prestación percibida.4. Declaración xurada de non ter, a persoa solicitante nin ningún outro membro da unidade de convivencia, unha vivenda en propiedade, a menos que non dispoña do seu uso e disfrute, nin do usufruto doutra vivenda en todo o territorio nacional. O concello poderá solicitar un indice de titularidades rexistrais inmobiliarias da persoa solicitante, ou da súa unidade de convivencia, no caso de consideralo necesario. Artigo 16.- Causas de baixa no rexistro de solicitantes de vivenda.1. Serán causas de baixa no rexistro de demandantes as seguintes: a) Deixar de cumprir os requisitos establecidos nestas bases. b) Ter renunciado por dúas veces a vivendas adxudicadas ao abeiro deste programa. Non se poderán volver a anotar ata que transcorra un ano desde a data da última renuncia. Para ditos efectos, non se terán en conta as renuncias nas que concorra algunha das causas xustificadas como que a vivenda está situada nunha zona alonxada do entorno familiar, laboral ou asistencial, sempre que quede suficientemente acreditada a especial dificultade que iso suporía para a vida cotián da unidade familiar ou de convivencia. c) Non ocupar a vivenda no prazo dun mes desde a subscrición do contrato de arrendamento, salvo causa de forza maior. d) Ter resolto o contrato formalizado ao amparo do programa de vivendas baleiras por falta de pago da renda do arrendamento da vivenda ou por calquera outra causa imputable á arrendataria. Nestes supostos, non se poderán volver a anotar no Rexistro ata que transcorra 1 ano desde a data da desocupación ou desaloxo da vivenda incorporada ao Programa.2. A celebración dun contrato de arrendamento ao abeiro do Programa de vivendas baleiras producirá a baixa automática no rexistro. TÍTULO III. PROCEDEMENTO DE SELECCIÓN E RELACIÓN ARRENDATICIA CAPÍTULO I.- PROCEDEMENTO DE SELECCIÓN E ADXUDICACIÓN Artigo 17.- Principios xerais 1. A selección de arrendatarios e a adxudicación de vivendas incorporadas ao Programa de vivendas baleiras realizarase entre as unidades familiares e de convivencia que reúnan os requisitos establecidos nas presentes bases e de acordo cos seguintes principios e criterios: · Publicidade, concorrencia competitiva, transparencia e obxectividade. · Correspondencia da renda do aluguer co nivel de ingresos da unidade familiar ou de convivencia, segundo o sinalado neste acordo. · Máxima adecuación das vivendas ás preferencias, características e composición da unidade familiar ou de convivencia. · Valoración das necesidades de emerxencia que precisen dunha urxente adxudicación.2. Terán prioridade para ser adxudicatarios as unidades familiares ou de convivencia pertencentes aos colectivos prioritarios definidos nas bases da convocatoria, ou con necesidade urxente de vivenda nos casos de emerxencia social. Artigo 18.- Procedemento de selección de arrendatarios e adxudicación de vivendas 1. A selección de potenciais arrendatarios realizarase entre as unidades familiares ou de convivencia anotadas no Rexistro, consonte aos principios e criterios de prioridade e preferencia sinalados nas presentes bases.2. O concello poderá verificar o cumprimento dos requisitos das unidades familiares ou de convivencia que resulten seleccionadas e, no seu caso, requirir a documentación que sexa precisa para a comprobación das circunstancias alegadas, no caso de non telo feito antes.3. A persoa que ostente a alcaldía do concello, ou aquela en quen delegue, adxudicará as vivendas de acordo aos criterios mencionados no artigo 14º. 3, e comunicarallo á persoa adxudicataria para que acepte ou rexeite a solicitude no prazo máximo de cinco días hábiles.4. Unha vez aceptada a adxudicación, procederase á formalización do contrato de arrendamento de acordo co establecido no artigo 19.5. Nos supostos en que os ingresos das unidades solicitantes non acaden o IPREM poderase proceder, a criterio do correspondente órgano municipal, a valorar a posibilidade de adxudicación excepcional de acordo ao establecido no artigo 9. a) 6. De acordo ao establecido no artigo 11, os concellos tamén poderán adxudicar as vivendas incorporadas ao Programa de Vivendas Baleiras a aquelas asociacións e entidades sen ánimo de lucro para ser destinadas aos colectivos sinalados anteriormente. CAPÍTULO II.- CONTRATO DE ARRENDAMENTO E RELACIÓN ARRENDATICIA Artigo 19.- Formalización do contrato de arrendamento 1. O contrato de arrendamento será formalizado por escrito no modelo-tipo que figura como ANEXO III e asinarase pola arrendadora e a arrendataria, debéndose presentar unha copia na correspondente oficina municipal o mesmo día da súa sinatura, de non terse realizado a sinatura nas propias dependencias municipais 2. Ao contrato de arrendamento xuntarase o inventario da vivenda, asinado por ámbalas dúas partes en proba da súa conformidade co estado e condicións de ocupación da vivenda. Así como unha declaración responsable de tódalas persoas integrantes da unidade familiar ou de convivencia que residirán na vivenda.3. Cando para a determinación dos requisitos de renda se teñan en conta os ingresos de máis dun membro da unidade de convivencia, o contrato de arrendamento será asinado por todos eles, asumindo expresamente de xeito solidario a responsabilidade que se puidera derivar polo impago da renda 4. No momento da formalización do contrato, a persoa arrendataria aboará a primeira mensualidade por adiantado, e fará entrega da fianza en contía equivalente a unha mensualidade da renda. A parte arrendadora deberá proceder ao seu depósito no correspondente servizo do IGVS, na mesma data da sinatura do contrato, entregando unha copia do resgardo para o arquivo no correspondente expediente.5. A formalización do contrato será comunicada ao IGVS de acordo ao establecido nos protocolos asinados coas compañías aseguradoras para que proceda a activar as coberturas de seguro vixentes. Esta comunicación deberá estar acompañada dun certificado municipal de cumprimento dos requisitos esixidos. Artigo 20.- Condicións básicas do contrato de arrendamento 1. Serán requisitos e condicións necesarias que deberán de constar de modo expreso nos contratos que se subscriban ao amparo do Programa de Vivendas Baleiras, as seguintes: a. A vivenda deberá destinarse a domicilio habitual e permanente da arrendataria e de todos os compoñentes da súa unidade familiar ou de convivencia, durante toda a vixencia do contrato. b. Non ter relacións de parentesco en primeiro ou segundo grado de consanguinidade ou afinidade coa arrendadora. Ou, no seu caso, non ser socio ou partícipe da persoa xurídica que actúa como arrendadora. c. A arrendataria, agás por causa de forza maior, deberá ocupar a vivenda no prazo dun mes desde a data de efectos do contrato de arrendamento. d. A arrendataria non poderá ceder nin subarrendar, total ou parcialmente, a vivenda. e. O contrato de arrendamento terá unha duración inicial dun ano, e se prorrogará obrigatoriamente por períodos anuais ata acadar unha duración de tres anos, agás que a arrendataria manifeste a arrendadora, e ao concello, con 45 días de antelación, como mínimo, á data de terminación do contrato ou de calquera das súas prórrogas, a súa vontade de non renovalo. f. A renda pactada non poderá ser superior á taxada polo concello, e poderá ser actualizada anualmente aplicando a variación porcentual do Índice Xeral Nacional do Sistema de Índices de Prezos de Consumo (IPC), de acordo co establecido no artigo18 da Lei de Arrendamentos Urbanos. g. A renda deberá aboarse en pagos mensuais anticipados, dentro dos dez primeiros días de cada mes, na conta que se designe ao efecto. h. Os gastos xerais para o adecuado sostemento do inmoble, servizos, tributos, cargas e responsabilidades, serán a cargo da arrendadora, incluíndo neste concepto o pagamento das cotas da Comunidade de Propietarios, así como o importe do Imposto de Bens Inmobles (IBI). i. Os pagos dos subministros da vivenda, incluída a recollida de lixo, serán a cargo da arrendataria. j. A prohibición da percepción de sobreprezos ou cantidades distintas á renda do aluguer pactada no contrato de arrendamento k. A arrendataria deberá cumprir os deberes impostos pola Lei de Arrendamentos Urbanos, en especial, os relativos ao uso e conservación da vivenda; así como respectar e observar as normas esenciais de convivencia e os estatutos e normas de réxime interno da Comunidade de Propietarios. l. As obras de reparación necesarias para a conservación da vivenda serán a cargo da arrendadora, agás as pequenas reparacións derivadas do desgaste polo uso ordinario da vivenda que serán a cargo da arrendataria.2. Serán causas de resolución do contrato o incumprimento das obrigas establecidas no apartado 1 anterior, responsabilidade da arrendataria. En todo caso, no contrato de arrendamento deberán constar de modo expreso as seguintes causas de resolución: a. A falta de ocupación da vivenda no prazo dun mes desde a data de efectos do contrato de arrendamento. b. O incumprimento da obriga do pago da renda no prazo e forma segundo o establecido no apartado anterior. c. Causar graves desperfectos na vivenda ou incumprir as normas esenciais de convivencia. d. A non realización pola arrendadora das reparacións necesarias para conservar a vivenda en condicións de habitabilidade e de servir para o uso que se destina.3. A solicitude de resolución anticipada do contrato de arrendamento deberá ser comunicada á persoa propietaria e ao concello, como mínimo, con dous meses de antelación. Artigo 21.- Incidencias na vivenda ou no pagamento da renda 1. Incidencias no pagamento da renda: calquera incidencia co pagamento da renda deberá ser comunicada inmediatamente, pola persoa propietaria, á compañía de seguros de impago de rendas e ao Concello.2. Sinistros na vivenda: a persoa inquilina, ou a propietaria, comunicarán á compañía de riscos no fogar calquera incidencia producida na vivenda. No caso de que as incidencias producidas puideran supoñer a necesidade de baixa temporal da vivenda, pola gravidade das mesmas, tamén darán comunicación ao concello, para que se poidan avaliar as medidas a adoptar. Artigo 22.- Finalización da relación arrendaticia Unha vez rematada a relación arrendaticia xa sexa polo cumprimento do prazo máximo establecido ou por calquera outra causa, o concello dará comunicación ao IGVS de acordo ao establecido no protocolo de actuación. Artigo 23. Comunicación ao IGVS das altas e baixas das vivendas e dos contratos de arrendamento. O IGVS e as compañías aseguradoras redactaran un protocolo de actuación para a comunicación das altas e baixas das vivendas e dos contratos de arrendamento, ás que deberán adaptarse as comunicacións do concello. No citado protocolo estableceranse os prazos de comunicación das altas, baixas e prórrogas, os formatos dos arquivos e calquera outra cuestión necesaria para facilitar a xestión do programa. Artigo 24.- Comprobación e seguimento 1. Nos diferentes procedementos previstos neste acordo o concello poderá requirir ás persoas interesadas canta documentación e información estime conveniente para valorar o cumprimento dos requisitos e demais circunstancias relevantes para a resolución do correspondente expediente. En todo caso, a resolución será denegatoria cando se comprobe a falsidade ou ocultación dos datos esixidos.2. Así mesmo, as solicitantes poderán aportar canta documentación complementaria estimen pertinente para acreditar o cumprimento dos requisitos esixidos en cada caso.3. Para a comprobación e seguimento do mantemento dos requisitos e cumprimento das obrigas derivadas da incorporación ao programa, da posta a disposición das vivendas e da relación arrendaticia, o concello poderá realizar tódalas actuacións de comprobación e inspección que estime oportunas conducentes ao dito fin.4. As persoas titulares das vivendas e as unidades convivencia teñen a obriga de facilitar dita labor de comprobación e inspección, permitindo a entrada na vivenda aos axentes das aseguradoras contratadas polo IGVS para o desenvolvemento do Programa de Vivendas Baleiras, cando o caso así o requira. ANEXO III. CONTRATO DE ARRENDAMENTO DE VIVENDA CONCELLO DE: CÓDIGO DA VIVENDA: Nº CONTRATO: DATA EFECTOS: CONTRATO DE ARRENDAMENTO DE VIVENDA En_____________________________, ___de________ de 201_ A parte arrendadora (en diante, arrendadora): Don/Dona___________________________________________, maior de idade, con NIF_________________, PODEN SER VARIOS [no seu nome e dereito]/ [no seu nome e en representación de (nome e apelidos, con NIF- poden ser varios), na súa calidade de___________en virtude de_____________________________]/[ en nome e representación de (nome e apelidos/ denominación, razón social, con NIF/CIF_______-PODEN SER VARIOS), na súa calidade de_____________________, en virtude de (poder, acordo comunidade de propietarios, escritura nomeamento administrador.) ] E, con domicilio a efectos de notificacións en (enderezo, código postal, localidade, provincia). A parte arrendataria ( en diante, arrendataria): Don/Dona______________________________, maior de idade, con NIF_______, PODEN SER VARIOS (tódolos membros da unidade familiar maiores de idade, e os menores con ingresos) [no seu nome]/ [no seu nome e en representación de (nome, apelidos e NIF- poden ser varios), na súa calidade de___________en virtude de_____________________________]/ [ en nome e representación de (nome e apelidos, con NIF____), na súa calidade de_____________________, en virtude de (poder, nomeamento tutor.) ] Con domicilio no inmoble obxecto do arrendamento, así como para efectos de notificacións, respondendo solidariamente, no caso de ser varios os arrendatarios, do cumprimento de tódalas obrigas e dereitos dimanantes do mesmo. Ambas partes se recoñecen a capacidade legal necesaria para celebrar o presente contrato de arrendamento e ao efecto, DECLARAN: 1º.- O presente contrato se celebra no marco do Programa de Vivendas Baleiras.2º.- [A arrendataria non ten relacións de parentesco en primeiro ou segundo grado de consanguinidade ou afinidade coa arrendadora]. EXPOÑEN: I.- A arrendadora é [propietaria, usufructuaria, núa propietaria] da seguinte vivenda: Enderezo: _______________________________ Localidade:___________________(código postal) Provincia:_________________ Superficie útil:________ m 2. Características e inventario: As que figuran no anexo I deste contrato. [Anexos: un trasteiro de____m 2 e un garaxe de_____m 2.] Referencia catastral vivenda:_______________________________ [Referencia catastral garaxe:________________________________] Inscrición: Rexistro da propiedade de ___________________________________, ao Tomo _____________, Libro________, Folio ________________, Finca _________________. [Declaración de división horizontal: [Rexistro da propiedade de_______________, ao Tomo_____________, Libro___________________, Folio_____________________, Finca________(vivenda) e Finca____________(garaxe)]. [En escritura autorizada polo Notario de_______________, Don/Dona_______________________________, o__ de______ de________, número de protocolo]. A vivenda esta libre de cargas, gravámenes, arrendatarios e ocupantes, en bo estado e con tódolos servizos en funcionamento. II.- A arrendataria esta interesada en arrendar o citado inmoble coas características e xunto cos bens mobles, no seu caso, inventariados no anexo I deste contrato, para satisfacer a súa necesidade de vivenda habitual e permanente e das persoas integrantes da súa unidade familiar ou de convivencia que residiran nela (relacionadas na declaración responsable que figura como anexo II deste contrato). Estando interesadas ambas partes, levan a cabo o presente contrato de arrendamento de vivenda de conformidade coas seguintes, CLÁUSULAS PRIMEIRA.- OBXECTO DO CONTRATO A arrendadora cede en aluguer á arrendataria a vivenda descrita no EXPOSITIVO I e mais no ANEXO I e, de ser o caso, o mobiliario e os anexos vinculados, para servir como residencia habitual e permanente. A arrendataria declara coñecer e aceptar as características e estado de conservación da vivenda, así como dos seus servizos, instalacións e, de ser o caso, do mobiliario e dos anexos vinculados, que ha examinado previamente, e en especial as súas condicións de habitabilidade e idoneidade para servir ao destino pactado no presente contrato. Neste acto a arrendadora, conforme á lexislación vixente, fai entrega do correspondente certificado de eficiencia enerxética. [Neste acto arrendadora fai entrega das chaves a arrendataria.] [A arrendadora comprometese a facer entrega das chaves a arrendataria antes das 10,00 horas do día de efectos deste contrato, comprometéndose ámbalas dúas a facer constar por escrito a entrega e recepción das mesmas, e a facilitar unha copia do mesmo ao Concello.] SEGUNDA.- DESTINO, USO E OCUPACIÓN DA VIVENDA 1º.- A vivenda obxecto do presente contrato se destinará única e exclusivamente a satisfacer a necesidade permanente de vivenda da arrendataria e das persoas integrantes da súa unidade familiar ou convivencial. Non se poderá desenvolver ou instalar na vivenda arrendada ningunha actividade profesional, comercial, industrial o calquera outra das relacionadas no artigo 3.2 da Lei 29/1994, do 24 de novembro, de Arrendamentos Urbanos (en adiante, LAU). E, en ningún caso, se poderán realizar nela actividades molestas, insalubres, nocivas, perigosas ou ilícitas. Queda prohibida a tenencia de animais domésticos, respondendo a arrendataria dos danos que puideran causar.2º.- A arrendataria ten a obriga de usar a vivenda arrendada, establecendo nela o seu domicilio e residencia habitual de tódolos membros da súa unidade familiar ou de convivencia. A falta de uso da vivenda durante un período superior a tres meses, de forma continuada ou fraccionada, no prazo dun ano, será causa de resolución do contrato, a instancia da arrendadora.3º.- A arrendataria esta obrigada a usar a finca arrendada coa debida dilixencia e destinala ao uso pactado, así como a devolvela, no caso de finalización do contrato, tal como a recibe, salvo o deterioro producido polo tempo como consecuencia do uso ordinario ou por causa inevitable.3º.- A arrendataria dispón do prazo dun mes, contado desde a data de efectos do presente contrato, para ocupar a vivenda. A non ocupación en dito prazo, agás por causa de forza maior, será causa de resolución do contrato, a instancia do arrendador. TERCEIRA.- PROHIBICIÓN DE CESIÓN E SUBARRENDO A arrendataria non poderá ceder o contrato de arrendamento, nin subarrendar total nin parcialmente a vivenda e, no seu caso, anexos obxecto deste contrato. O incumprimento desta obriga será causa de resolución do mesmo. CUARTA- PRAZO DE DURACIÓN E PRÓRROGAS 1º.- O prazo de duración inicial deste contrato é dun ano, comezando a producir efectos o día. de. e ata o. de. Chegado o día do vencemento do contrato, este prorrogarase obrigatoriamente por prazos anuais ata acadar unha duración mínima de tres anos, agás que a arrendataria manifeste por escrito á arrendadora e ao Concello con 45 días de antelación, como mínimo, á data da terminación do contrato ou de calquera das súas prórrogas, a súa vontade de non renovalo.2º.- A arrendataria poderá desistir do contrato de arrendamento en calquera momento da súa vixencia, sempre que se dea o correspondente preaviso por escrito á arrendadora e ao Concello cunha antelación mínima de dous meses. En todo caso, a finalización do contrato por esta ou por calquera outra causa terá efectos do último día da correspondente mensualidade. QUINTA. PRÓRROGAS POSTERIORES AOS TRES PRIMEIROS ANOS DE VIXENCIA DO CONTRATO De conformidade co establecido no artigo 10 da Lei 29/1994, do 24 de novembro, de Arrendamentos Urbanos (en diante, LAU), unha vez transcorrido o prazo de tres anos, se ningunha das partes notifica a outra, polo menos cun mes de antelación, a súa vontade de non renovalo, o contrato prorrogarase obrigatoriamente por prazos anuais ata un máximo de tres anos, agás que a arrendataria manifeste á arrendadora cun mes de antelación á data de terminación de calquera das anualidades, a súa vontade de non renovar o contrato. SEXTA.- RENDA 1.- A renda estipulada será de ________ euros anuais ( _____ €/anuais), aboándose en pagos mensuais anticipados de ________________ euros ( _________ €/mes), dentro dos dez primeiros días de cada mes, mediante o ingreso directo na conta. 2.- A arrendataria entrega neste acto á arrendadora a cantidade de _____________ €, correspondente ao primeira mensualidade do contrato.3. A arrendataria queda obrigada ao pagamento da renda no prazo e forma pactados. A demora no pagamento da renda na forma estipulada será causa suficiente para a resolución do contrato.4.- Queda prohibida a percepción de sobreprezos ou cantidades distintas á renda do aluguer pactada neste contrato de arrendamento. SETIMA.- FIANZA A arrendataria entrega neste acto á arrendadora, ademais da cantidade sinalada no apartado anterior, a cantidade de ___________ €, contía equivalente a unha mensualidade de renda, en concepto de fianza. O seu importe non será aplicable, pola soa vontade da arrendataria, ao pagamento de ningunha mensualidade de renda, aínda no caso de resolución do contrato. A arrendadora se obriga a depositar a fianza recibida no correspondente servizo do IGVS, na mesma data da sinatura do contrato, entregando no concello unha copia do resgardo para o seu arquivo no correspondente expediente administrativo. Ao cumprirse o quinto ano do contrato, no caso de prórroga do mesmo, a fianza será actualizada ata facerse igual ao prezo mensual da renda da correspondente anualidade. A fianza será devolta á parte arrendataria ao final do arrendamento logo da constatación pola arrendadora de que a vivenda e anexos, no seu caso, estean nas mesmas condicións de uso e habitabilidade nas que foi entregada agás o deterioro que se puidera producir polo tempo como consecuencia do seu uso normal ou por causa inevitable-, e se atope ao corrente de pago daqueles gastos que deben ser aboados por ela (tales como subministros) vivenda e das mensualidades da renda. Noutro caso, o seu importe poderá aplicarse pola arrendadora, sen prexuízo da responsabilidade ilimitada da arrendataria, ao pagamento das reparación, débedas e responsabilidades contraídas. O saldo da fianza que, no seu caso, deba ser restituído á arrendataria ao final do contrato devengará o xuro legal transcorrido un mes desde a entrega das chaves pola mesma sen que se fixese efectiva dita restitución. OITAVA.- ACTUALIZACIÓN DA RENDA Durante toda a vixencia deste contrato, incluídas as prórrogas, a renda actualizarase anualmente consonte á variación porcentual experimentada polo índice xeral nacional do sistema de índices de prezos de consumo (IPC), tomando como mes de referencia para a primeira e sucesivas actualizacións o que corresponda ao último índice publicado na data de celebración do contrato segundo o establecido no artigo 18º da LAU. A cantidade que resulte de cada revisión considerarase renda a tódolos efectos. NOVENA: GASTOS 1.- Os gastos xerais para o adecuado sostemento do inmoble, servizos, tributos, cargas e responsabilidades serán a cargo da arrendadora, incluíndo neste concepto o pagamento das cotas da comunidade de propietarios, así como o importe de bens inmobles (IBI). 2.- Serán a cargo da arrendataria os gastos correspondentes ás subministracións da vivenda con contadores individuais ou, no seu caso, centralizados, tales como auga, electricidade, gas, calefacción, teléfono, etc., así como os prezos, taxas ou tributos polos servizos que reciba ou lle beneficien, como por exemplo a taxa pola recollida de lixo e similares. No caso de servizos ou subministros centralizados, o custo mensual do servizo ou subministro de ________ será [de ______ €] [o____ % do importe dos correspondentes recibos] [proporcional á cota de participación que corresponda ao inmoble arrendado] [a cota fixada pola comunidade de propietarios]. A arrendataria deberá domiciliar os gastos correspondentes ás subministracións, quedando en todo caso obrigado ao inmediato reembolso á arrendadora de ser satisfeitos por esta. OPTATIVO PARA A ARRENDADORA: A arrendataria comprometese a poñer ao seu nome os servizos individualizables mediante aparato contador, e a arrendadora a aportar e facilitar a documentación pertinente para a realización do trámite de modificación da alta nos subministros. DÉCIMA: COMUNIDADE DE PROPIETARIOS E NORMAS DE CONVIVENCIA A arrendataria se somete ao réxime da propiedade horizontal do inmoble onde se encontra situada a vivenda e se compromete expresamente a observar os estatutos e normas de réxime interno da comunidade de propietarios, coidando do seu cumprimento e obrigando aos seus visitantes a respetalos, así como a observar as normas esenciais de convivencia. Igualmente, a arrendataria evitará calquera dano ou emprego abusivo da finca arrendada e dos seus elementos comúns, e respetarán ao máximo ás persoas que constitúen dita comunidade. DÉCIMO PRIMEIRA.- CONSERVACIÓN DA VIVENDA 1.- A arrendataria esta obrigada a manter a vivenda arrendada e, no seu caso, o mobiliario, así como as súas instalacións, conduccións e servizos, en bo estado de uso, conservación, limpeza e seguridade, realizando as reparacións e reposicións necesarias que sexan da súa conta, e responsabilizándose dos danos e deterioros que se produzan na mesma ou se causen a terceiros.2.- A arrendadora esta obrigada a realizar, sen elevar por elo a renda, tódalas reparacións que sexan necesarias para conservar a vivenda nas condicións de habitabilidade para servir ao uso pactado, agás que o deterioro de cuxa reparación se trate sexa imputable ao arrendatario a tenor do disposto nos artigos 1.563 e 1.564 do Código Civil.3.- Serán de conta da arrendataria as pequenas reparacións derivadas ou que esixa o desgaste polo uso ordinario da vivenda, así como a do mobiliario, no seu caso.4.- No caso de que na vivenda teña caldeira e instalación de gas ou doutros subministros nas que sexa obrigatoria a revisión periódica, a arrendataria deberá facilitar a revisión aos servizos técnicos correspondentes, sendo a cargo da arrendadora o custo da revisión. Se das resultas da revisión fose necesario realizar algún tipo de reparación derivada do desgaste polo uso ordinario ou por causa imputable a arrendataria, as reparacións serán da súa conta. DÉCIMO SEGUNDA.-OBRAS DA ARRENDATARIA 1.- A arrendataria non poderá realizar sen o consentimento da arrendadora, expresado por escrito, ningún tipo de obras de mellora ou modificación na vivenda ou accesorios, aínda que non se altere a configuración da vivenda ou dos materiais nela empregados. En todo caso, as obras que se autoricen serán de conta e cargo da arrendataria e quedarán en beneficio do inmoble arrendado sen dereito a reintegro ou indemnización algunha.2.- Queda expresamente prohibido perforar e/ou aburatar as paredes de cociña e baños da vivenda ou calquera outras que se encontren azulexadas ou embaldosadas.3.- Se prexuízo da facultade de resolver o contrato, a arrendadora que non haxa autorizado por escrito a realización das obras poderá esixir ao concluír o contrato, que a arrendataria repoña as cousas ao estado anterior ou conservar a modificación efectuada, sen que esta poida reclamar indemnización algunha. Se as obras provocaron algunha unha diminución da estabilidade da edificación ou da seguridade da vivenda ou os seus accesorios, a arrendadora poderá esixir de inmediato a reposición das cousas ao estado anterior.4.- A arrendadora poderá realizar anualmente unha ou varias inspeccións da vivenda e os seus anexos para comprobar o estado de uso e conservación da mesma, e a arrendataria queda obrigada a autorizar a entrada en tódalas estancias do inmoble arrendado á arrendadora ou a calquera persoa autorizada ou designada para tal fin. DÉCIMO TERCEIRA.- INCUMPRIMENTO DAS OBRIGAS, RESOLUCIÓN E EXTINCIÓN DO CONTRATO 1.- O incumprimento por calquera das partes das obrigas pactadas neste contrato ou das prescritas na LAU, dará dereito á parte que tivera cumprido as súas a esixir o cumprimento da obriga ou a promover a resolución do contrato, de acordo co disposto no artigo 1.124 do Código Civil.2.- Ademais serán causa de resolución do contrato a instancia da arrendadora as previstas no artigo 27 e concordantes da LAU, e en particular as seguintes: a) A falta de ocupación da vivenda no prazo dun mes desde a data de efectos do contrato de arrendamento. b) Destinala vivenda a un uso distinto ao pactado, nos termos establecidos na cláusula segunda deste contrato. c) A ocupación da vivenda por persoas que non formen parte da unidade familiar ou convivencia. d) A tenencia de animais domésticos na vivenda. e) A cesión ou subarrendo da vivenda. f) A falta de pago da renda ou das demais cantidades cuxo pago corresponda á arrendataria, en particular a falta de pago dos recibos dos subministros. g) Causar graves desperfectos na vivenda ou nas partes comúns do edificio; incumprir os estatutos e/ou as normas de funcionamento interno da comunidade de propietarios; así como a inobservancia das normas esenciais de convivencia molestando aos veciños por actos como: ruídos excesivos ou a horas intempestivas, altercados na vivenda, insultos e/ou vexacións aos veciños, danos incluídos os estéticos en elementos e instalacións comúns tales como portal, escaleiras, descansos, portas, buzóns, garaxe, ascensor, zonas verdes, patios etc. A arrendataria será responsable tanto dos seus propios actos como dos que cometan os demais ocupantes da vivenda, aínda sendo ocasionais ou visitantes da mesma, a efectos da resolución do contrato ou da indemnización que por danos ou prexuízos poida derivarse. h) O incumprimento do deber de conservación da vivenda e das súas instalacións ou a realización de obras na vivenda sen o consentimento expreso da arrendadora ou en contra do estipulado nas cláusulas décima e décimo primeira deste contrato. i) Impedir a realización das labores de comprobación e inspección técnica das vivendas, aos técnicos designados pola arrendadora ou polo Concello.3.- Así mesmo, ademais das outras causas previstas no artigo 27 e concordantes da LAU, tamén serán causa de resolución do contrato a instancia da arrendataria as seguintes: a) A non realización pola arrendadora das reparacións necesarias para conservar a vivenda en condicións de habitabilidade e de servir ao uso para o que se destina, ás que se refire a cláusula décima deste contrato, así como o artigo 21 da LAU. b) A percepción de sobreprezos ou cantidades distintas á renda do aluguer pactada neste contrato. c) A perturbación de feito ou de dereito que realice a arrendadora na utilización da vivenda.4.- O contrato de arrendamento extinguirase ademais de polo seu vencemento temporal, polas causas previstas no artigo 28 da LAU. DÉCIMO CUARTA.- DESOCUPACIÓN DA VIVENDA 1.- No momento da finalización da vixencia ou da resolución ou da resolución por calquera causa do presente contrato, a arrendataria devolverá a vivenda arrendada e, no seu caso, os seus anexos e mobiliario no estado de conservación que tiña cando se entregou, agás o deterioro derivado do tempo transcorrido como consecuencia do uso ordinario ou por causa inevitable.2.- A arrendataria esta obrigada a desaloxar a vivenda deixándoa libre e vacua a disposición da arrendadora, entregándolle as chaves en sinal do seu desaloxo chegado o vencemento do prazo pactado ou producida a resolución do contrato por calquera causa. En todo caso, a finalización do contrato calquera que sexa a súa causa terá efectos do último día da correspondente mensualidade.3.- A demora polo arrendatario no desaloxo da vivenda e a súa entrega á arrendadora, con independencia do exercicio pola outra parte das accións precisas para obter o desaloxo forzoso, levará aparellada a obriga da arrendataria de aboar a arrendadora por cada día de demora no desaloxo e entrega das chaves unha indemnización consistente no dobre da trintava parte do renda do aluguer da última mensualidade devengada. DÉCIMO QUINTA.- LEXISLACIÓN APLICABLE E XURISDICCIÓN COMPETENTE O presente contrato de arrendamento queda sometido ás disposicións contidas na LAU. Para a solución de calquera conflito ou cuestión litixiosa que puidera derivarse deste contrato, as partes contratantes se someten á xurisdición dos Xulgados e Tribunais do lugar onde radique o inmoble arrendado. Non obstante o anterior, no suposto de que o Instituto Galego da Vivenda e Solo, aprobase un procedemento de arbitraxe ou conciliación, as partes acordan expresamente someterse aos ditos procedementos, encomendándoselle ao referido organismo a designación do/a árbitro ou árbitros. En proba de conformidade con todo o que antecede e cos correspondentes anexos, as partes asinan o presente contrato, por triplicado exemplar, e a un só efecto no lugar e data indicados no encabezamento. A ARRENDATARIA A ARRENDADORA (sinatura) (sinatura) CONCELLO DE: CÓDIGO DA VIVENDA: Nº CONTRATO: DATA EFECTOS: Anexo I: Características e inventario da vivenda IGUAL QUE A DOS DOCUMENTOS DE INCORPORACION DA VIVENDA En proba de conformidade, asinan o presente, por triplicado exemplar, na data de formalización do contrato de arrendamento do que forma parte este anexo. A ARRENDATARIA A ARRENDADORA (sinatura) (sinatura) CONCELLO DE: CÓDIGO DA VIVENDA: Nº CONTRATO: DATA EFECTOS: Anexo II: Declaración responsable das persoas integrantes da unidade familiar ou de convivencia O/os abaixo asinante/s declara/declaran baixo a súa responsabilidade que os membros que integran a unidade familiar ou de convivencia e que van a residir na vivenda obxecto deste contrato son os que se relacionan a continuación: E, se obrigan a comunicar ao Concello, calquera variación que se produza na composición da unidade familiar ou de convivencia, dentro dos 30 días seguintes a que se produza, para que comprobe a súa procedencia e, no seu caso, o comunique á arrendadora. O que asinan, por triplicado exemplar, na data de formalización do contrato de arrendamento do que forma parte este anexo. A ARRENDATARIA (sinatura )